**Представено от Държавно предприятие „Пристанищна инфраструктура“ уведомление за инвестиционно предложение (ИП) „Доставка, монтаж и въвеждане в експлоатация на оборудване в българските морски пристанища за обществен транспорт с национално значение – Варна и Бургас“**

Във връзка с постъпило уведомление с вх. № ОВОС-3/17.01.2020 г. на Министерство на околната среда и водите (МОСВ) от Държавно предприятие „Пристанищна инфраструктура“ за горепосоченото ИП, на основание чл. 5, ал. 1 *Наредбата за условията и реда за извършване на оценка на въздействието върху околната среда* (Наредбата за ОВОС), и в изпълнение разпоредбата на чл. 5, ал. 2 от Наредбата за ОВОС, МОСВ информира за следното:

**І. По отношение на изискванията на Глава шеста на Закона за опазване на околната среда (ЗООС**)**:**

Настоящото ИП е свързано с обособяване на площадка за разделно събиране на отпадъци – събирателен пункт, доставка и разполагане на пристанищни приемни съоръжения (ППС) за отпадъци, съоръжения за превенция и реагиране при аварийни замърсявания (СПРЕАЗ) и обновяване на интегрираната информационна платформа (ИИП) на територията на морски пристанища за обществен транспорт с национално значение „Варна“ и „Бургас“.

Направена е оценка на необходимостта от последващо внедряване и развитие на ИИП, която да обединява и представя в подходящ вид резултатите, информационните потоци и данните от внедрените информационни системи, свързани с изпълнението на функциите на Държавно предприятие „Пристанищна инфраструктура“.

В резултат от направените прединвестиционни проучвания са идентифицирани необходими ППС и СПРЕАЗ, които трябва да бъдат разположени и/или експлоатирани на двете морски пристанища. Предвиденото оборудване включва следното:

1. **За Пристанище за обществен транспорт с национално значение „Бургас“:**

Въз основа на Доклада за изготвено прединвестиционно проучване с анализ и обосновка на настоящи и бъдещи нужди и капацитети от ППС и СПРЕАЗ в пристанище за обществен транспорт с национално значение „Бургас“ е обоснована необходимостта от обособяване на събирателен пункт и ППС – комплект контейнери и стелажи за Морска гара „Бургас“. Площадка за разделно събиране на отпадъци  ще е бетонирана, с навес със стоманена конструкция (колни, ригел и столици) и ламарина и ще е с площ 150 м². На нея ще се разпологат контейнери за разделно събиране на основните видове отпадъци, съгласно изискванията на МАРПОЛ конвенцията, както и Директива ЕС 2019/883 на Европейския парламент и на съвета от 17 април 2019 г. относно ППС за предаване на отпадъци от кораби. ППС-комплектът ще включва различни видове контейнери спрямо отпадъците, които ще бъдат приемани.

1. **За Пристанище за обществен транспорт с национално значение „Варна“:**

Въз основа на Доклада за изготвено прединвестиционно проучване с анализ и обосновка на настоящи и бъдещи нужди и капацитети от ППС и СПРЕАЗ в пристанище за обществен транспорт с национално значение „Варна“ е обоснована необходимостта от обособяване на площадка за разделно събиране на отпадъци (събирателен пункт). ППС - комплект контейнери и стелажи и СПРЕАЗ за Морска гара „Варна“.

Предвидените две площадки за разделно събиране на отпадъци (събирателни пунктове) ще бъдат бетонирани, с навес със стоманена конструкция (колни, ригел и столици) и ламарина. На площадките ще бъдат разположени контейнери за разделно събиране на основните видове отпадъци, съгласно изискванията на МАРПОЛ конвенцията, както и Директива ЕС 2019/883 на Европейския парламент и на съвета от 17 април 2019 г. относно ППС за предаване на отпадъци от кораби. На площадката от 9 м² са разположени IBC контейнери за различните видове течните отпадъци, включени в Анекс I. На площадката от 24 кв.м. са разположени контейнери за различните видове твърди отпадъци, включени в Анекс V.

В изпълнение на изискванията на чл. 4а от Наредбата за ОВОС е извършена проверка относно допустимостта на ИП спрямо режимите, определени в действащите *Планове за управление на речните басейни* (ПУРБ) и *Планове за управление за риска от наводнения* (ПУРН) на територията на Басейнова дирекция „Черноморски район“ (БДЧР). Съгласно становище с изх. № 04-01-672/А1/04.02.2020 г. на БДЧР, ИП е допустимо спрямо ПУРБ (2016 – 2021 г.) и ПУРН (2016 – 2021 г.), при спазване на нормативните изисквания посочени в становището и при недопускане замърсяването на водите и влошаването на състоянието на водните тела.

В становище с изх. № 04-01-672/А1/04.02.2020 г. на БДЧР са направени  констатации, че площадките на ППС попадат в определени райони със значителен потенциален риск от наводнения: *BG2\_APSFR\_BS\_04 „Черно море – Варна“* и *BG2\_APSFR\_BS\_07 „Черно море – Бургас“.* Предвид, че „*двата района са определени във висока степен на риск, за който се препоръчва да не се разрешава или разширява съществуващата застроена площ, в която се задържат лица или животни“*, и на основание чл. 93, ал. 1, т. 3 от *Закона за опазване на околната среда* (ЗООС) ИП подлежи на процедура за преценяване на необходимостта от извършване на оценка на въздействието върху околната среда (ОВОС). Съгласно чл. 93, ал. 2, т. 5 от ЗООС, компетентен орган за преценяване на необходимостта от извършването на ОВОС е министърът на околната среда и водите.

**II. По отношение на изискванията на чл. 31 от Закона за биологичното разнообразие (ЗБР):**

ИП подлежи на процедура по оценка за съвместимостта съгласно разпоредбата на чл. 2, ал. 1, т. 1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони*. Предвид изискванията на чл. 31, ал. 4 във връзка с ал. 1 от ЗБР, процедурата по оценка за съвместимостта се извършва чрез изискващата се процедура по реда на Глава шеста от ЗООС, в конкретния случай – чрез процедурата за преценяване на необходимостта от извършване на ОВОС.

При направената проверка относно местоположението на ИП се установи, че то не попада в границите на защитени територии по смисъла на *Закона за защитените територии*, както и в границите на защитени зони (Натура 2000 място) по смисъла на ЗБР.

Копие на писмото е изпратено до РИОСВ-Варна, РИОСВ-Бургас, БДЧР, Община Варна и Община Бургас.

**/отговорено от МОСВ на 17.02.2020 г./**